b'\n_START_ARTICLE_\nAppelsiinipuu\n_START_SECTION_\nHistoria\n_START_PARAGRAPH_\nEtel\xc3\xa4-Kiinassa ja muualla Kaakkois-Aasiassa appelsiinia on viljelty jo tuhansia vuosia. Portugalilaiset toivat appelsiinin makean muunnoksen Eurooppaan 1400-luvulla, jolloin sit\xc3\xa4 alettiin viljell\xc3\xa4 heti innokkaasti. Linnoihin ja kartanoihin rakennettiin tyylikk\xc3\xa4it\xc3\xa4 kasvihuoneita, "orangerioita", joissa viljeltiin appelsiinia ja muita ainavihantia kasveja.\n_START_SECTION_\nEtymologia\n_START_PARAGRAPH_\nSuomen kielen sana appelsiini on tullut ruotsin kautta saksan (Apfelsine) tai hollannin (Sinaasappel) "Kiinan hedelm\xc3\xa4\xc3\xa4" tarkoittavasta sanasta (omenaa tarkoittavat sanat monissa Euroopan kieliss\xc3\xa4 tarkoittivat aiemmin hedelm\xc3\xa4\xc3\xa4 yleisell\xc3\xa4 tasolla).\n_START_SECTION_\nK\xc3\xa4ytt\xc3\xb6\n_START_PARAGRAPH_\nAppelsiinin hedelm\xc3\xa4\xc3\xa4 k\xc3\xa4ytet\xc3\xa4\xc3\xa4n ruoaksi, ja sen kuoren ohutta oranssista pintaa k\xc3\xa4ytet\xc3\xa4\xc3\xa4n mausteena ruoanlaitossa. Appelsiinin kukista uutetaan appelsiininkukkavett\xc3\xa4, jota k\xc3\xa4ytet\xc3\xa4\xc3\xa4n muun muassa mausteena ja hajusteena.\n_START_SECTION_\nPuutarhaviljely Pohjoismaissa\n_START_PARAGRAPH_\nAppelsiini ei sied\xc3\xa4 pakkasia, mutta kes\xc3\xa4isin se on oiva eksoottinen lis\xc3\xa4 puutarhaan kukkaruukussa. Voi kest\xc3\xa4\xc3\xa4 jopa 8-10 vuotta ennen kuin puu tuottaa hedelm\xc3\xa4\xc3\xa4.\n_START_SECTION_\nId\xc3\xa4tys\n_START_PARAGRAPH_\nHanki mieluiten luomuviljeltyj\xc3\xa4 appelsiineja, sill\xc3\xa4 ne it\xc3\xa4v\xc3\xa4t parhaiten. Kylv\xc3\xa4 sis\xc3\xa4ll\xc3\xa4, mieluiten kev\xc3\xa4\xc3\xa4ll\xc3\xa4, kukkaruukkuun, jossa on hiekansekaista kylv\xc3\xb6multaa, ja peit\xc3\xa4 esimerkiksi halkaistulla muovipullolla tai muovipussilla jatkuvan kosteuden s\xc3\xa4ilytt\xc3\xa4miseksi. Taimien ilmaantuminen kest\xc3\xa4\xc3\xa4 muutamasta viikosta jopa 2\xe2\x80\x933 kuukauteen. Kun taimet ovat 6\xe2\x80\x938 cm korkeita, ne voidaan kukin istuttaa omiin ruukkuihinsa, joissa on voimakasta ja humuspitoista huonekasvimultaa, jota on jatkettu 10\xc2\xa0% kevytsoralla. Multaan on my\xc3\xb6s hyv\xc3\xa4 lis\xc3\xa4t\xc3\xa4 v\xc3\xa4h\xc3\xa4n karkeaa hiekkaa.\n_START_SECTION_\nKasvattaminen\n_START_PARAGRAPH_\nKes\xc3\xa4isin sijoita mieluiten ulos l\xc3\xa4mpim\xc3\xa4\xc3\xa4n ja avaraan paikkaan. Tuo puu aina sis\xc3\xa4\xc3\xa4n ennen pakkasia. Talvella se tarvitsee valoisan mutta mieluisasti viile\xc3\xa4n paikan sek\xc3\xa4 aktiivista suihkutusta. Appelsiinipuu siet\xc3\xa4\xc3\xa4 voimakasta leikkausta.'